Talous- ja sosiaalikomitean lausunto aiheesta "Ehdotus: neuvoston direktiivi rehujen lisäaineista annetun direktiivin 70/524/ETY muuttamisesta ja tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä sekä direktiivien 70/524/ETY, 74/63/ETY, 79/373/ETY ja 82/471/ETY muuttamisesta annetun direktiivin 95/69/EY muuttamisesta" () (98/C 284/15)

Neuvosto päätti 19. toukokuuta 1998 Euroopan yhteisön perustamissopimuksen 43 ja 198 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut maa- ja kalatalousjaosto antoi lausuntonsa 15. kesäkuuta 1998. Esittelijä oli Kenneth Gardner.

Talous- ja sosiaalikomitea hyväksyi 1. ja 2. heinäkuuta 1998 pitämässään 356. täysistunnossa (heinäkuun 2. päivän kokouksessa) seuraavan lausunnon. Äänestyksessä annettiin 42 ääntä puolesta, 7 vastaan, ja 15 pidättyi äänestämästä.

1. Johdanto

1.1. Rehujen lisäaineita koskevassa nykyisessä yhteisön lainsäädännössä säädetään, että neuvoston on komission ehdotuksesta määriteltävä rehujen lisäaineiden rekisteröintimenettelystä sekä rehualan tuotantolaitosten ja välittäjien hyväksymismenettelystä aiheutuvien maksujen taso.

1.2. Koska neuvostossa ei olla päästy yksimielisyyteen kyseisten maksujen laskentatavasta eikä siten vastaavien maksujen määrittelystä, komissio ehdottaa pattitilanteen laukaisemiseksi muutosta direktiiveihin 70/524/ETY ja 95/69/ETY, jolla jäsenvaltioille varataan oikeus päättää maksujen tasosta niiden laskemista koskevien yhdenmukaistettujen säännösten puitteissa.

2. Huomioita

2.1. Ehdotukseen liitetyissä perusteluissa komissio korostaa, että neuvostossa esiin tulleet vaikeudet koskivat juuri maksujen laskentatapaa.

2.2. Komission mielestä sopimukseen voitaisiin nyt päästä säätämällä toimivallan jaosta. Kyse on siis neuvoston toimivallasta maksujen tason laskentamenettelyn kohdalla ja jäsenvaltioiden toimivallasta kyseisten maksujen määrittelyn osalta.

Komitean mielestä ei vaikuta siltä, että yhteisistä säännöksistä sopimisen edellytykset olisivat muuttuneet.

2.3. Komitean mielestä rehujen lisäaineiden rekisteröinti sekä tuotantolaitosten hyväksyminen kuuluvat periaatteessa jäsenvaltioiden hallinnon tehtäviin, ja jäsenvaltioiden olisi siten myös vastattava kyseisistä kustannuksista.

2.4. Komitea on kuitenkin sitä mieltä, että jos hyväksytään periaate kyseisten palvelujen maksusta ottaen huomioon, että periaate vahvistetaan direktiiveissä 70/524/ETY ja 95/69/EY on yksilöitävä menetelmät ja välineet, jotka minimoivat jäsenvaltioittain vaihtelevista maksuista mahdollisesti aiheutuvat kilpailuvääristymät.

2.5. Mahdollisiin hyväksyttäviin välineisiin voisi komitean mielestä euron käyttöönottavissa jäsenvaltioissa kuulua tietyn pituinen siirtymävaihe. Sen aikana kyseiset jäsenvaltiot voisivat vielä vapaasti määritellä maksut ottaen kuitenkin huomioon yhteisötasolla määriteltävät yleiset säännökset.

2.5.1. Yhteisvaluutan käyttöönoton pitäisi helpottaa kyseisten kustannusten lähentymistä siten, että tulevaisuudessa voidaan määritellä kaikkia koskevat yhtenäiset maksut.

2.6. Yhteisvaluutan ulkopuolelle jääviä maita varten olisi säädettävä vähimmäis- ja enimmäisrajat, joiden puitteissa maksut voitaisiin määritellä, jotta vältetään maksujen huomattavia poikkeamia yhteisvaluutan käyttöön ottaneisiin maihin nähden.

3. Päätelmät

3.1. Komitean mielestä on välttämätöntä, että sovittavan siirtymäajan jälkeen säädetään kaikissa EU-maissa sovellettavista yhtäläisistä maksuista.

Tämän vuoksi komitea kehottaa komissiota hyväksymään tämänsuuntaiset ehdotuksensa sekä muuttamaan 1 ja 2 artiklassa mainitut päivämäärät (1. huhtikuuta 1998 ja 31. maaliskuuta 1998), jotka on jo ohitettu.

Bryssel 2. heinäkuuta 1998.

Talous- ja sosiaalikomitean puheenjohtaja

Tom JENKINS

() EYVL C 155, 20.5.1998, s. 29.